

**ΔΕΛΤΙΟ ΤΥΠΟΥ ΣΙΑΣ ΑΝΑΓΝΩΣΤΟΠΟΥΛΟΥ**

**ΒΟΥΛΕΥΤΗΣ ΑΧΑΪΑΣ**

**14/5/2025**

 Κοινοβουλευτική ερώτηση προς τους Υπουργούς Εθνικής Οικονομίας και Οικονομικών και Ανάπτυξης και Επενδύσεων με θέμα **«Επείγοντα προβλήματα που αντιμετωπίζει ο κλάδος των ασφαλιστών και ανάγκη για άμεσες παρεμβάσεις»** κατέθεσε η βουλευτής της Νέας Αριστεράς Σία Αναγνωστοπούλου.

 Ο κλάδος των ασφαλιστών στην Ελλάδα διαδραματίζει έναν κρίσιμο ρόλο στην οικονομία της χώρας και στην ασφάλιση των πολιτών, παρέχοντας ουσιαστική προστασία και συμβάλλοντας στην κοινωνική συνοχή. Ωστόσο, τα τελευταία χρόνια, ο συγκεκριμένος κλάδος αντιμετωπίζει σημαντικές προκλήσεις που απειλούν τη βιωσιμότητά του και την ικανότητά του να συνεχίσει να προσφέρει τις απαραίτητες υπηρεσίες.

Ένα από τα πλέον πιεστικά ζητήματα είναι η φορολογική πολιτική που εφαρμόζεται στον κλάδο. Η οριζόντια φορολογία, σε συνδυασμό με τους υπερβολικούς φορολογικούς συντελεστές, δημιουργούν ένα ασφυκτικό οικονομικό περιβάλλον για τους ασφαλιστές. Είναι σημαντικό να τονιστεί ότι ο ασφαλιστικός κλάδος, λόγω της διαφανούς προέλευσης των εισοδημάτων από τις ασφαλιστικές εταιρείες και της ύπαρξης επίσημων βεβαιώσεων προμηθειών, δεν έχει περιθώρια φοροδιαφυγής. Η υφιστάμενη φορολογική επιβάρυνση, επομένως, πλήττει άμεσα την ανταγωνιστικότητα και την ανάπτυξη του κλάδου.

Επιπλέον, ο αθέμιτος ανταγωνισμός που προέρχεται από τις τράπεζες συνιστά μια σοβαρή απειλή για τους ανεξάρτητους ασφαλιστές. Η πρακτική των τραπεζών να προσφέρουν ασφαλιστικά προϊόντα, συχνά εκμεταλλευόμενες τη δεσπόζουσα θέση τους στην αγορά και ασκώντας πιέσεις στους πελάτες τους, στρεβλώνει τον υγιή ανταγωνισμό. Αυτή η κατάσταση περιορίζει την πρόσβασή των ασφαλιστών στην αγορά και δημιουργεί αθέμιτες συνθήκες που υπονομεύουν την ελεύθερη άσκηση του επαγγέλματός τους.

 Η βουλευτής της Νέας Αριστεράς ρωτά τους αρμόδιους Υπουργούς σε ποιες άμεσες ενέργειες προτίθενται να προβούν για την ανακούφιση του κλάδου των ασφαλιστών από την υφιστάμενη δυσβάστακτη φορολογική επιβάρυνση και τη δημιουργία ενός πιο δίκαιου και αναπτυξιακού φορολογικού πλαισίου και ποια συγκεκριμένα μέτρα σκοπεύουν να λάβουν για την αντιμετώπιση του αθέμιτου ανταγωνισμού που προέρχεται από τις τράπεζες στον ασφαλιστικό τομέα και για τη διασφάλιση ίσων όρων ανταγωνισμού για όλους τους επαγγελματίες του κλάδου.